Persónuverndarlög koma ekki í veg fyrir að eignarhald útgerðarfyrirtækja í íslensku atvinnulífi séu birtar. Þetta segir staðgengill forstjóra Persónuverndar. Höfundar skýrslu um eignarhald útgerðarfélaga báru álitaefnið ekki undir Persónuvernd við gerð skýrslunnar.
Sjávarútvegsráðherra birti í gær skýrslu um eignarhald tuttugu stærstu útgerðarfyrirtækja landsins í íslensku atvinnulífi. Í skýrslunni kemur fram að bókfært virði eignarhluta fyrirtækjanna, í annarri starfsemi en útgerð, nam tæplega 177 milljörðum árið 2019. Ekki kom fram í skýrslunni í hverju þessar fjárfestingar liggja.
Skýrslubeiðendur óskuðu eftir upplýsingum um raunverulega eigendur en í skýrslunni segir að Skatturinn, sem gerði skýrsluna, hafi talið að það stæðist ekki persónuverndarlög að birta þær upplýsingar. Var meðal annars vísað í úrskurð persónuverndar frá 15. júní um hlutafjáreign einstaklinga. Hins vegar var bent á að upplýsingar um raunverulega eigendur mætti nálgast á vef skattsins.
Vigdís Eva Líndal, staðgengill forstjóra, segir þessa túlkun skýrsluhöfunda ranga.
Í þessari ákvörðun er ekki fjallað um raunverulega eigendur. Og þá er kannski mikilvægt að gera sér grein fyrir því að í lögum um raunverulega eigendur að þar er sérstök lagaheimild þar sem kemur fram að þær upplýsingar eigi að vera aðgengilegar, meðal annars almenningi. Má ég skilja þig rétt að það hefði alveg mátt birta þessar upplýsingar? Já, miðað við þær upplýsingar sem við höfum þá eru þær í raun og veru birtar á heimasíðu skattsins í dag.
Enn fremur segir Vigdís að úrskurðurinn sem vísað er til hafi eingöngu náð til hlutafjáreignar einstaklinga.
Persónuverndarlögin eðli málsins samkvæmt taka eingöngu til einstaklinga þannig að ákvörðunin er bundin við hlutafjáreign einstaklinga.
Vigdís segir að ekki hafi verið haft samband við Persónuvernd við vinnslu skýrslunnar og mun stofnunin hafa samband við ráðuneytið vegna hennar.